b'\n_START_ARTICLE_\nAnton Jamnik (izumitelj)\n_START_SECTION_\n\xc5\xbdivljenje\n_START_PARAGRAPH_\nRojen je bil na trdni kmetiji v Zgornjih Jamah v Florjanu pri Gornjem Gradu (v \xc5\xbeupniji svetega Fran\xc4\x8di\xc5\xa1ka Ksaverija v Radmirju). \xc5\xa0tirirazredno osnovno \xc5\xa1olo je kon\xc4\x8dal v Radmirju. Med slu\xc5\xbeenjem obveznega voja\xc5\xa1kega roka v za\xc4\x8detku osemdesetih let 19. stoletja si je po\xc5\xa1kodoval levo koleno in ostal invalid, zato je na doma\xc4\x8di kmetiji pomagal pri la\xc5\xbejih kme\xc4\x8dkih opravilih, hkrati pa se je izobra\xc5\xbeeval, se u\xc4\x8dil nem\xc5\xa1ko ter bil kot fotograf in urar (to dvoje je opravljal kot obrt) dejaven predvsem v okolici Gornjega Grada in \xc5\xa1ir\xc5\xa1e v Zgornji Savinjski dolini. Kot stric in preu\xc5\xbeitkar je \xc5\xbeivel na doma\xc4\x8di kmetiji, kjer je med drugo svetovno vojno umrl. Pokopan je na pokopali\xc5\xa1\xc4\x8du v Radmirju.\n_START_SECTION_\nDelo\n_START_PARAGRAPH_\nZase in za okoli\xc4\x8dane je ob koncu 19. stoletja in v prvih desetletjih 20. izbolj\xc5\xa1eval priprave za delo na takrat v tem pogledu slabo opremljenih kmetijah. Iz lesa in kovinskih delov je izdelal mnoge uporabne izdelke, kot so brusilnik britev (tudi z vztrajnikom), priprave za izdelovanje vrvi in vrvic, rezalnik za rezance, lupilnik jabolk, zlo\xc5\xbeljiva svetilka (\xc2\xbblahterna\xc2\xab) itd.\n_START_SECTION_\nFotograf\n_START_PARAGRAPH_\nKot fotograf je obvladal vse postopke, za katere je po po\xc5\xa1ti dobival kemikalije in literaturo z Dunaja. Njegove fotografije iz \xc4\x8dasa od konca 19. stoletja do desetletja po prvi svetovni vojni odli\xc4\x8dno in v obrtni\xc5\xa1ko najbolj\xc5\xa1i izvedbi dokumentirajo kulturno, izobra\xc5\xbeevalno, dru\xc5\xbeabno in dru\xc5\xbeinsko dogajanje, predvsem obla\xc4\x8dilno kulturo prazni\xc4\x8dno oble\xc4\x8denih kme\xc4\x8dkih ljudi in \xc5\xa1olarjev ter vojakov in \xc5\xbeandarjev, pri\xc4\x8dajo pa tudi o zgodovinsko pomembnih posameznikih, kot so npr. planinska funkcionarja Fran Kocbek in Franc Tiller, celjski opat in rodoljub Franc Ogradi in med ve\xc4\x8d u\xc4\x8denci poznej\xc5\xa1i pisatelj Oskar Hudales z u\xc4\x8diteljem Josipom Ter\xc4\x8dakom. Mnoge Jamnikove fotografije se danes ponatiskujejo ve\xc4\x8dinoma brez navedbe dejanskega avtorja. \xe2\x80\x93 Fotografski pribor si je izdelal sam, tudi lesen fotografski aparat, ki pa so ga leta 1943 iz Zgornjih Jam odnesli tatinski nacisti. Ohranjeni so njegovi slovenski zapiski o postopkih pri razvijanju in kopiranju fotografskih plo\xc5\xa1\xc4\x8d.\n_START_SECTION_\nIzdelovalec glasbil in glasbenik\n_START_PARAGRAPH_\nOhranjena so \xc5\xa1e nekatera od glasbil, ki jih je izdelal zase in za naro\xc4\x8dnike iz okolice, npr. pi\xc5\xa1\xc4\x8dal, oprekelj, violina (teh je izdelal deset), harfa in harmonij. Jamnik je bil v cerkvi pri svetem Fran\xc4\x8di\xc5\xa1ku v Radmirju organist in pevovodja, v Gornjem Gradu je vodil godbo na pihala in drugod glasbene zasedbe, ki so tudi z njegovimi glasbili igrale na prireditvah po Zgornji Savinjski dolini.\n_START_SECTION_\nLjudski oblikovalec\n_START_PARAGRAPH_\nOd Jamnikovih oblikovalskih stvaritev so se med drugim ohranili veri\xc5\xbeica, izrezljana iz enega samega kosa lesa, leseno ogrodje namizne ure in iz \xc5\xbeice sestavljena spretnostno-miselna igra (\xc2\xbbzrajt\xc3\xa1le\xc2\xab). Izdelal je znamenje s kri\xc5\xbeanim Jezusom (\xc2\xbbkri\xc5\xbe\xc2\xab), ki stoji ob poti iz Radmirja v Florjan. Z ustreznimi opti\xc4\x8dnimi sestavinami je iz lesa izdelal tudi mikroskop. Mnoge zamisli so ohranjene na njegovih skicah.\n_START_SECTION_\nUrar\n_START_PARAGRAPH_\nZnanje in veliko spretnost je uporabil tudi za urarstvo, s katerim si je prav tako kot s fotografiranjem slu\xc5\xbeil kruh (v delavski knjigi je vpisan kot\xc2\xa0\xc2\xbbmehani\xc4\x8dni delalec\xc2\xab). Za urarsko dejavnost si je izdelal vrsto pomagal: priprave za rezanje okroglih urnih stekel in za njihovo bru\xc5\xa1enje ter za napenjanje urnih peres, merila, brusilnike itd. Vse do Celja je popravljal tudi ure v cerkvenih zvonikih.\n_START_SECTION_\nMuzejska zbirka Antona Jamnika\n_START_PARAGRAPH_\nJamnikovi izdelki in drugi predmeti v zvezi z njimi, kar vse se je ohranilo na njegovem domu, so bili najprej na ogled v zbirki v ka\xc5\xa1\xc4\x8di (\xc2\xbbka\xc5\xa1ti\xc2\xab) v precej oddaljenih Zgornjih Jamah, leta 1999 pa so jo prenesli v muzejsko zbirko v \xc5\xa0tekelj v Gornjem Gradu, kjer je na ogled kot Zbirka Antona Jamnika.'